CELEX: 32015R1747
Language: sk
Date: 2015-09-30 00:00:00
Title: Vykonávacie nariadenie Komisie (EÚ) 2015/1747 z 30. septembra 2015, ktorým sa opravuje príloha k nariadeniu (EÚ) č. 26/2011 o povolení vitamínu E ako kŕmnej doplnkovej látky pre všetky druhy zvierat (Text s významom pre EHP)

1.10.2015   
            
            
               SK
            
            
               Úradný vestník Európskej únie
            
            
               L 256/7
            
         VYKONÁVACIE NARIADENIE KOMISIE (EÚ) 2015/1747
   z 30. septembra 2015,
   ktorým sa opravuje príloha k nariadeniu (EÚ) č. 26/2011 o povolení vitamínu E ako kŕmnej doplnkovej látky pre všetky druhy zvierat
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1), a najmä na jeho článok 9 ods. 2,
   keďže:
   
               (1)
            
            
               V nariadení (ES) č. 1831/2003 sa stanovuje povoľovanie doplnkových látok určených na používanie vo výžive zvierat, ako aj dôvody a postupy udeľovania takýchto povolení. V článku 10 uvedeného nariadenia sa stanovuje prehodnotenie doplnkových látok povolených podľa smernice Rady 70/524/EHS (2).
            
         
               (2)
            
            
               Vitamín E bol predmetom prehodnotenia a bol povolený nariadením Komisie (EÚ) č. 26/2011 (3) do 4. februára 2021 ako kŕmna doplnková látka pre všetky druhy zvierat.
            
         
               (3)
            
            
               Hoci sa v článku 1 nariadenia (EÚ) č. 26/2011 odkazuje na prípravky vitamínu E, ktoré sa povoľujú ako kŕmne doplnkové látky za podmienok stanovených v prílohe k danému nariadeniu, v uvedenej prílohe neexistuje žiadny odkaz na prípravky. Na základe tohto nesúladu sa kontrolné orgány niektorých členských štátov domnievajú, že prípravky obsahujúce vitamín E nie sú povolené.
            
         
               (4)
            
            
               S cieľom umožniť správny výklad nariadenia (EÚ) č. 26/2011 je potrebné zahrnúť do prílohy k uvedenému nariadeniu odkaz, ktorým sa objasní používanie a uvádzanie na trh prípravkov s obsahom vitamínu E, ako to bolo zámerom v čase, keď sa nariadenie prijalo.
            
         
               (5)
            
            
               Okrem toho zo skúseností s úradnými kontrolami týkajúcimi sa označovania vitamínu E vyplýva, že je potrebné objasnenie v súvislosti so špecifickým názvom doplnkovej látky.
            
         
               (6)
            
            
               Nariadenie (EÚ) č. 26/2011 by sa preto malo zodpovedajúcim spôsobom opraviť.
            
         
               (7)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   Príloha k nariadeniu (EÚ) č. 26/2011 sa mení takto:
   
               1.
            
            
               v stĺpci pod nápisom „Doplnková látka“:
               
                           —
                        
                        
                           „Vitamín E/all-rac-alfa-tokoferylacetát“ sa nahrádza názvom „‚Vitamín E‘ alebo ‚all-rac-alfa-tokoferylacetát‘“ ,
                        
                     
                           —
                        
                        
                           „Vitamín E/RRR-alfa-tokoferylacetát“ sa nahrádza názvom „‚Vitamín E‘ alebo ‚RRR-alfa-tokoferylacetát‘“ ,
                        
                     
                           —
                        
                        
                           „Vitamín E/RRR-alfa-tokoferol“ sa nahrádza názvom „‚Vitamín E‘ alebo ‚RRR-alfa-tokoferol‘“ .
                        
                     
         
               2.
            
            
               v stĺpci pod nápisom „Iné ustanovenia“ sa dopĺňa tento bod:
               
                           „3.
                        
                        
                           Vitamín E sa môže uvádzať na trh a používať ako doplnková látka pozostávajúca z prípravku.“
                        
                     
         Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 30. septembra 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 268, 18.10.2003, s. 29.
   
      (2)  Smernica Rady 70/524/EHS z 23. novembra 1970 o prídavných látkach do krmív (Ú. v. ES L 270, 14.12.1970, s. 1).
   
      (3)  Nariadenie Komisie (EÚ) č. 26/2011 zo 14. januára 2011 o povolení vitamínu E ako kŕmnej doplnkovej látky pre všetky druhy zvierat (Ú. v. EÚ L 11, 15.1.2011, s. 18).